Der var nok at se på for flyinteresserede på stranden i Blokhus i dag, da den årlige tilbagevendende begivenhed Fly-in blev afviklet. For modsat sidste år hvor flyene, på grund af Corona, kun fløj forbi, kunne de i år sætte hjulene ned på stranden.

Sol og næsten ikke en vind, der rør sig på stranden i Blokhus, skaber de helt rigtige rammer for årets udgave af Fly-in. Arrangementet samlede igen i år flyinteresserede fra nær og fjern til flyudstilling, snak med piloter og udveksling af fly anekdoter. - I dag er det faktisk helt perfekt. Hvis vi kigger på vindposen, så hænger den jo nærmest lodret ned, så lige nu er der vindstille. Der har været en lille smule nordlig vind, så det kan næsten ikke være bedre, siger en af arrangørerne, Torben Matzen. Et efter et kommer flyene ind og lander på stranden. Det kræver sit af piloterne som må tage højde for både ujævnheder og løst sand. - Den var lidt træg at styre i udrulningen, måske var sandet lidt blødere så den er lidt svære at styre. Det er lidt mere en udfordring, men det er jo også det der gør det sjovt, siger pilot Michael Thurland, som fløj en KZ 7 fra 1946. Tilskuer fra London Efter kort tid er alle 16 fly nede, så publikum, hvoraf nogle er kommet langvejs fra, kan se på dem. - Der er lidt af hvert. Fra autogyros til de gamle til dem, man kalder workhorses som 172’eren. Det  er super, siger direktør Jan Houlberg som er kommet til Blokhus helt fra London. Ifølge arrangørerne kiggede omkring 10.000 mennesker forbi stranden i dag for at se på flyene. Se historien om Fly-in 2021 fortalt som TV-historie i toppen af denne artikel.